Dunavecse Város Önkormányzata Egészségügyi, Kulturális, Oktatási és Szociális Bizottsága

JEGYZŐKÖNYV

Készült a bizottság 2023. szeptember 27-én /13,15-13,58 / megtartott üléséről

Az ülés helye: Városháza ülésterme
Jelen vannak:

Kovács Péter képviselő, a bizottság elnöke, Sándor Zsombor képviselő, a bizottság elnökhelyettese és Tóth József képviselő, a bizottság tagja (3 fő)
Később érkezett: Tóth József képviselő, a bizottság tagja (1 fő)
Tanácskozási joggal jelen vannak:

Vörös Sándor polgármester, Kochné Vadászi Borbála alpolgármester, Aranyi János Gábor képviselő, Nagy Erzsébet jegyző, Ginál Róbert gazdálkodási csoportvezető, dr. Tarnai Kitti hatósági csoportvezető, Erdős Erika mb. óvodavezető Százszorszép Óvoda), Aranyi Ágota intézményvezető (Vikár Béla Könyvtár), Horváth-Gallai Eszter igazgató (Vikár Béla Művelődési Ház), dr. Pándi Ottó intézményvezető (dr. Kolozs Gergely Kistérségi Egészségügyi Centrum), Liptai-Kölesdi Ágnes bölcsődevezető (dr. Kolozs Gergely Tipegő Bölcsőde)
Jegyzőkönyvvezető: Marticsné Molnár Szilvia

Kovács Péter képviselő, a bizottság elnöke
Köszöntöm a megjelenteket, megállapítom, hogy a bizottsági ülés határozatképes. A mai ülés jegyzőkönyvét Sándor Zsombor fogja aláírni. Javasolta, hogy a 2023. szeptember 27-i testületi ülés elé kerülő alábbi napirendi pontokat tárgyalja meg és véleményezze a bizottság.

Elnök úr megkérdezi a bizottság tagjaitól, hogy ki ért egyet a napirendi pontokkal?

A bizottság tagjai 3 igen szavazattal, ellenszavazat nélkül az alábbi határozatot hozták:

33/2023. (IX. 27.) E.K.O.SZ. Biz. normatív határozata

Napirend elfogadása

(2023. szeptember 27.)











H a t á r o z a t

I. 4.)  Javaslat Százszorszép Óvoda téli zárvatartására 

II. 5.)   Javaslat a Bölcsőde őszi és téli zárvatartására
III. 6.)  Javaslat Helyi Esélyegyenlőségi Program elfogadására
IV.  7.c.       Százszorszép Óvoda munkatervének elfogadása 
V.    7.h.       Fogászati ellátásra vonatkozó szerződés megtárgyalása
VI.   7.j.        Tájékoztatás a 2023. évi LII. tv. helyi végrehajtásáról

A napirendi pontok elfogadása után megkezdődött azok egyenkénti tárgyalása.

I./ Napirend:
     4.)  Javaslat Százszorszép Óvoda téli zárvatartására

           Előterjesztő: Vörös Sándor polgármester

           Előterjesztésért felelős: Erdős Erika mb. óvodavezető 
Kovács Péter képviselő, a bizottság elnöke
A tavalyi időszakhoz hasonlóan, az iskola téli szünetéhez igazodva kérte az óvodavezető az óvoda zárvatartását takarékossági és szabadságolási célokból.  A téli szünet 2023. december 27-től 2024. január 2-ig terjedne. Az első nyitvatartási nap 2023. január 3.-a. A magam részéről támogatom a kérést. 

Aranyi János Gábor képviselő

Kérdésem, hogy miért nem egységes az óvoda és a bölcsőde téli zárvatartása?

Tóth József képviselő, a bizottság tagja

Miért nincs az óvodában őszi szünet?

Erdős Erika mb. óvodavezető

Kisebb létszámmal működik az óvoda, mi nem szoktunk kérni őszi szünetet. 

Aranyi János Gábor képviselő

Egy elsős gyermeket is otthon hagynak a szülők az őszi szünetben, pedig lehet, hogy csak pár hónap különbség van a nagycsoportos és a kisiskolás között. 

Tóth József képviselő, a bizottság tagja

Kérdésem, hogy mi a tapasztalat, az őszi szünetben igénybe veszik a gyerekek az óvodát?

Erdős Erika mb. óvodavezető

Egy csoportba vannak a gyerekek. 

Tóth József képviselő, a bizottság tagja

Így elegendő, ha csak az egyik óvoda van nyitva.

Vörös Sándor polgármester

Más a százalékos arány az óvodát és a bölcsődét igénybe vevők között.

Liptai Kölesdi Ágnes bölcsődevezető

Az elmúlt télen az ügyelet megszervezésével kapcsolatban meghatároztunk egy létszámot – 8 fő – ha ennyi fő jelentkezik, akkor ügyeletet tartunk. Összesen kettő szülő jelezte felénk, hogy igénybe vennék a bölcsődét, így nem voltunk nyitva január elején. 

Kochné Vadászi Borbála alpolgármester

Olyan gyermeket veszünk fel a bölcsődébe, akinek dolgozik a szülője. Kérdésem, hogyan tudja megoldani, hogy ennyit otthon legyen?

Aranyi János Gábor képviselő

Nekem az nem tetszik, hogy nincsen összhangban. Nyilván egy-kettő gyerekért nem kell ügyeletet tartani az intézményekben. Amikor az ember gyereket vállal, ezzel kötelezettséget is vállal. Nem lehet a gyermeket mindig lepasszolni.

Vörös Sándor polgármester

Ez is igaz, de egy idő után azt gondolja a szülő, hogy oldja meg az intézmény, mert azért van. 

Sándor Zsombor képviselő, a bizottság elnökhelyettese

Pedig lennie kell olyan időszaknak is a családok életében, amikor együtt vannak, ha a nagyobb gyermek otthon van. 

Vörös Sándor polgármester

Javaslom, hogy határozzunk meg egy jelentkezési létszámot, mindkettő intézmény esetében, ha azt eléri az intézmény, akkor kell ügyeletet tartani. 

Aranyi János Gábor képviselő

A bölcsőde 8 napot nem lesz nyitva, míg az óvoda csak négy napot. Javaslom, ha a létszám eléri a 25 főt az óvodában, akkor legyen ügyelet.

Kovács Péter képviselő, a bizottság elnöke
Javaslom, hogy fogadjuk el, ahogy az óvodavezető, illetve bölcsődevezető kérte. 

Tóth József képviselő, a bizottság tagja

Annyi módosítással fogadnám el, hogy az óvoda mérje fel a januári igényeket, ha nem lesz meg a megfelelő létszám, akkor január 8-án nyisson az óvoda. 

Kovács Péter képviselő, a bizottság elnöke
Megkérdezem a bizottság tagjaitól, hogy ki ért egyet azzal, hogy a határozati javaslatot úgy fogadjuk el, hogy az óvodavezető mérje fel a januári igényeket és ennek függvényében legyen az óvoda zárva?
A bizottság tagjai 2 igen szavazattal, 1 nem szavazattal az alábbi határozatot hozták:

34/2023. (IX. 27.) E.K.O.SZ. Biz.hat.

Javaslat Százszorszép Óvoda téli zárvatartására











H a t á r o z a t
1./ Az Egészségügyi, Kulturális, Oktatási és Szociális Bizottság megtárgyalta a napirendet és úgy határoz, hogy javasolja a képviselő-testület részére elfogadni a Százszorszép Óvoda téli zárvatartását 2023. december 27-től 2024. január 2-ig terjedő időszakra.
2./ A bizottság továbbá javasolja, hogy 2024. január 3-5 közötti nyitva tartás megtartásához az intézményvezető mérje fel az igényeket, amennyiben eléri a törvényben meghatározott létszámot, akkor tartson ügyeletet.
3./ Ezen határozatról értesül:

- Kovács Péter képviselő, a bizottság elnöke

II./ Napirend:
       5.)    Javaslat a Bölcsőde őszi és téli zárvatartására
               Előterjesztő: Vörös Sándor polgármester

               Előterjesztésért felelős: Nagy Erzsébet jegyző
Kovács Péter képviselő, a bizottság elnöke
A bölcsődevezető kéri az intézmény zárvatartását két időpontban, 2023. október 30. és november 3. között az őszi szünetben és 2023. december 22-tól 2024. január 5-ig a téli szünetben. A magam részéről támogatom a kérést. 
Megkérdezem a bizottság tagjaitól, hogy ki ért egyet a határozati javaslattal?

A bizottság tagjai 3 igen szavazattal ellenszavazat nélkül a következő határozatot hozták:

35/2023. (IX. 27.) E.K.O.SZ. Biz.hat.

Javaslat Bölcsőde téli zárvatartására











H a t á r o z a t
1./ Az Egészségügyi, Kulturális, Oktatási és Szociális Bizottság megtárgyalta a napirendet és úgy határoz, hogy javasolja a képviselő-testület részére elfogadni a bölcsőde őszi zárvatartását 2023. október 30. és november 3. között, valamint a téli zárvatartását 2023. december 22-től 2024. január 5-ig terjedő időszakra.

2./ Ezen határozatról értesül:

- Kovács Péter képviselő, a bizottság elnöke

III. Napirend:
         6.)   Javaslat Helyi Esélyegyenlőségi Program elfogadására
                Előterjesztő: Vörös Sándor polgármester
Előterjesztésért felelős: Horváth-Gallai Eszter igazgató
Kovács Péter képviselő, a bizottság elnöke
Felkérem a Polgármester urat a napirend ismertetésére.
Vörös Sándor polgármester
Helyi Esélyegyenlőségi Programunk eddig is volt, időnként felül kellett vizsgálni. A múlt évben egy új készítéséről döntött a testület. Azért is van szükség a HEP-re, mert a pályázatok jelentős részének kötelező melléklete. 

Kovács Péter képviselő, a bizottság elnöke
Az egész dokumentum egy száraz anyag, tele statisztikai kimutatásokkal. 
Horváth-Gallai Eszter igazgató

A programot én készítettem, részt vettem egy képzésen, aminek az volt a lényege, hogy egy mentor minden településnek elkészítette a HEP-ját, a táblázatokat kellett aktualizálni benne. 
Vörös Sándor polgármester
Korábban Gelencsér Renáta volt kolleganő kezelte az anyagot, miután elment tőlünk az Esztert bíztuk meg a feladattal a végzettsége miatt. 

Kovács Péter képviselő, a bizottság elnöke
Elfogadásra javaslom a HEP-et, mivel sok munka van benne és nagyon alapos a kidolgozása. Megkérdezem a bizottság tagjaitól, hogy ki ért egyet a Helyi Esélyegyenlőségi Program elfogadásával?
A bizottság tagjai 3 igen szavazattal, ellenszavazat nélkül az alábbi határozatot hozták:

36/2023. (IX.27.) E.K.O.SZ. Biz.hat.

Javaslat Helyi Esélyegyenlőségi Program elfogadására














H a t á r o z a t
1./ Az Egészségügyi, Kulturális, Oktatási és Szociális Bizottság megtárgyalta a Helyi Esélyegyenlőségi Programot és javasolja elfogadni a képviselő-testület számára
2./ Ezen határozatról értesül:

- Kovács Péter képviselő, a bizottság elnöke

IV. Napirend:

       7. c) Százszorszép Óvoda munkatervének elfogadása
               Előterjesztő: Vörös Sándor polgármester

               Előterjesztésért felelős: Erdős Erika mb. óvodavezető
Kovács Péter képviselő, a bizottság elnöke

A Munkatervet megkaptuk, magam részéről elmondhatom, hogy nagyon alapos, megszokott. Akkor lesz jó, ha élettel tudjuk megtölteni. Megkérdezem a bizottság tagjaitól, hogy van-e valakinek kérdése a munkatervvel kapcsolatban?

A bizottság tagjai részéről kérdés, vélemény nem hangzott el.

Kovács Péter képviselő, a bizottság elnöke

Megkérdezem a bizottság tagjaitól, hogy ki ért egyet a Százszorszép Óvoda munkatervének elfogadásával?

A bizottság tagjai 3 igen szavazattal, ellenszavazat nélkül az alábbi határozatot hozták:

37/2022. (IX. 27.) E.K.O.SZ. Biz.hat.

Százszorszép Óvoda Munkaterve











H a t á r o z a t
1./ Az Egészségügyi, Kulturális, Oktatási és Szociális Bizottság megtárgyalta a Százszorszép Óvoda Munkatervét és úgy határoz, hogy a Százszorszép Óvoda 2023/2024. évi Munkatervét – mely e határozat elidegeníthetetlen részét képezi – javasolja elfogadni. 

2./ Ezen határozatról értesül:

- Kovács Péter képviselő, a bizottság elnöke

V. Napirend:

     7. h) Fogászati ellátásra vonatkozó szerződés megtárgyalása
             Előterjesztő: Vörös Sándor polgármester
             Előterjesztésért felelős: Nagy Erzsébet jegyző

Kovács Péter képviselő, a bizottság elnöke

Dr. Léba Dent Fogászati Bt.-nek a Dunavecse-Apostag fogorvosi körzetre vonatkozó feladat-ellátási szerződés 2023. március 28. napjával felmondás okán megszűnt. Dr. Léba, a praxisjog tulajdonosa, 2023. június 4. napján értékesítette a praxisjogot dr. Moldován Antal fogszakorvos részére, aki a RenDoDental Fogászati Korlátolt Felelősségű Társaság közreműködője. A praxis betöltésére eddig nem került sor, a betöltetlen körzetben az Önkormányzat minősül egészségügyi szolgáltatónak. Az önkormányzatok a 2023. szeptember 4-ai ülésén döntött, hogy megbízási szerződést köt a RenDoDental Fogászati Korlátolt Felelősségű Társasággal a fogászati alapellátás biztosítására tartós helyettesítéssel. Dr. Moldován Antal fogszakorvos azzal a kereste meg az Önkormányzatot, hogy a Dunavecse-Apostag fogorvosi körzet feladatainak ellátására szeretné végezni. A praxisengedély megszerzéséhez szükséges az önkormányzattal előszerződést kötni.

Az önálló orvosi tevékenységről szóló 25000. évi II. tv. 2. § (3) bekezdése értelmében a praxisjog olyan személyhez kapcsolódó vagyoni értékű jog, amely jogszabályban meghatározott feltételek fennállása esetén elidegeníthető és folytatható. Ugyanezen szakasz (8) bekezdése szerint: „A praxisjog elidegenítésére irányuló jog a praxisjog jogosultját is megilleti.” Ugyanezen törvény 2/A, § (2) bekezdése alapján amennyiben az önkormányzat – a praxisjog engedélyezésére jogosult egészségügyi államigazgatási szerv véleményének kikérését követően – a praxisjogot megszerezni kívánó orvossal – a praxisjog megszerzése esetén – az adott körzetben a 2/B. § szerinti feladat-ellátási szerződést kíván kötni, erről a felek előszerződést kötnek. Annak érdekében, hogy Dr. Moldován Antal a praxis engedélyt megkaphassa a feladat ellátására irányuló előszerződést kell kötnünk vele. Az előterjesztés mellékletét képező előszerződés dr. Moldován Antal fogorvossal kerülne megkötésre, viszont ahhoz, hogy a RenDoDental Fogászati Korlátolt Felelősségű Társaság (székhelye: 2162 Őrbottyán, Csap utca 31., képviseli: Zavaczki Renáta Zsuzsanna) a működési engedélyt megkapja a végleges feladat-ellátási szerződést az önkormányzatnak a Kft-vel kell megkötnie. Az önálló orvosi tevékenységről szóló 2000. évi II. törvény 2/B. § (6) bekezdése alapján a feladat-ellátási szerződést a feladatot ellátó háziorvosi szolgáltató is megkötheti. Dr. Moldován Antal bemutatta a praxisengedély megszerzéséhez szükséges okiratokat, rendelkezik fogorvosi diplomával, működési nyilvántartása érvényes. Elkészült a feladat-ellátási előszerződés-tervezet, mely az előterjesztés mellékletét képezi. Javaslom a határozati javaslat elfogadását.

Nagy Erzsébet jegyző

A pénteki kiküldés után egy apró módosítás történt a szerződésben, mégpedig a Kft. kérte, hogy szerepeljen benne, hogy a dr. Moldován Antal nem személyes szeretne itt dolgozni, mivel van magánpraxisa Budapesten. Kértük, hogy azok a fogorvosok legyenek benne, akik dolgozni fognak a praxisban. Továbbá törlésre került belőle a legfeljebb 5 évig szövegrész.
Vörös Sándor polgármester úr

Nem nagy esélyt látok, hogy fogászati ellátás lesz az év hátrelévő részében Dunavecsén. Tegnapi napon az ÁNTSZ-től járt a szakrendelőben kettő hölgy, akik jöttek megvizsgálni a törvényben meghatározott minimum feltétel rendszernek a megfelelősségét. Ennek kapcsán beszélgettünk a lehetőségekről, a főorvos úrral ketten vettünk részt a megbeszélésen. Az én megítélésem szerint jelen esetben még helyettesítésre sem tudunk szerződést kötni, mert rendezetlen bizonyos eszközöknek a tulajdonjogai. 

Nagy Erzsébet jegyző

Szeptemberben elfogadtuk a tartós helyettesítésre a szerződést, ezt követően benyújtotta az önkormányzat a működési engedély kérelmét, ez miatt jöttek ki.
Vörös Sándor polgármester úr

A szemlén lévő hölgy azt állította, hogy addig semmilyen engedélyt nem fog jóváhagyni, amíg az OKFŐ-től nem jön olyan dokumentum, hogy megadhatja az engedélyt. Állítása szerint az OKFŐ-nél nem tart olyan fázisban az ügyintézés, hogy ez kiadható legyen. Nagyon kaotikusnak érzem az egész rendszert. Vélelmezzük, hogy a Moldován úrnak magánpraxisa van, de ha nem az, akkor nem üzemeltethet kettő praxist. Ráadásul a megvásárolt praxisban ő személy szerint helyettesítést nem végezhet. 

Dr. Pándi Ottó intézményvezető főorvos

Jelen pillanatban csak az önkormányzattal köthet szerződést a NEAK. Fel kellene venni a Moldován úrral a kapcsolatot, el kell indítani azzal, hogy a két orvossal az önkormányzat kötne szerződést. Tehát az önkormányzat kapná meg a finanszírozást, ő fizetne az orvosoknak. A praxis tulajdonos pedig használatba adja a fogorvosi széket az önkormányzatnak. Továbbá jogi állásfoglalást is javasoltak a NEAK-tól, mert nem igazán láttak még ehhez hasonló helyzetet. 
Vörös Sándor polgármester úr

Felmerült az a kérdés is, hogy a praxiseladás jogszerű volt-e vagy sem. 

Tóth József képviselő, a bizottság tagja

Ha december 4-ig nem indítja el a fogászati kezelést, akkor a praxisjog úgy tudom, hogy visszaszáll az önkormányzatra. 

Vörös Sándor polgármester úr

Ha Moldován úr nem tudja érvényesíteni a praxisjogát, akkor az előző tulajdonosnak kártalanítani kell. Ebben az esetben a praxis visszaszáll a doktornőre és elképzelhető, hogy a hat hónap innen újból indul. 

Aranyi János Gábor képviselő úr

Kérdésem, hogy az önkormányzat miért nem vásárolta meg a praxist?

Vörös Sándor polgármester úr

Mi nem vásárolhatunk praxist, csak fogorvos vehet. 

Nagy Erzsébet jegyző

Egy valamit nem értek, tartós helyettesítésre nem a Moldován Antallal kötöttünk szerződést, hanem a Kft-vel, amihez neki semmi köze. 

Vörös Sándor polgármester úr

Azt is hallottuk az ÁNTSZ képviselőjétől, hogy vagy tulajdonosnak kell lennie a RendoDental Kft-be vagy munkaszerződéssel kell rendelkeznie. 

Dr. Pándi Ottó intézményvezető főorvos

Szerződést csak azzal köthetünk, aki közvetlenül dolgozik. 

Aranyi János Gábor képviselő úr

Le kellene ülni a Moldován Antal úrral és át kellene beszélni az egészet.

Vörös Sándor polgármester úr

Onnan kell megközelíteni, hogy a praxisjog jogszerű volt-e.

Nagy Erzsébet jegyző

Nem volt jogszerű, mert kellett volna az önkormányzatnak és az OKFŐ-nek is hozzájárulni. A szerződést négyen kellett volna aláírni. 

Vörös Sándor polgármester úr

Ehhez jogász kellene, hogy az eljárást hibásnak minősítsék vagy jogtalannak. 

Dr. Pándi Ottó intézményvezető főorvos

Véleményem az, hogy meg kellene beszélni a Moldován úrral, hogy el kellene indítani a működést a két orvossal, az önkormányzatnak leszerződni, amíg ők nem kapnak engedélyt. 
Nagy Erzsébet jegyző

Az előterjesztésben lévő szerződés pont azt a célt szolgálja, hogy a Moldován úr elindíthassa  a praxisengedélyt. 
Dr. Pándi Ottó intézményvezető főorvos

Mivel az önkormányzat a fenntartó, működtetni kell az ellátást. Ha van olyan személy, aki dolgozna a fogászaton, akkor meg fogják adni az engedélyt. 

Nagy Erzsébet jegyző

Nekem azt mondták, hogy céggel kell szerződnünk, nem személlyel. Az volt a baj, hogy megvették úgy a praxist, hogy nem volt elképzelésük se, hogy ki fog itt dolgozni. 
Tóth József képviselő, a bizottság tagja

Mi legyen a szerződéssel?

Dr. Pándi Ottó intézményvezető főorvos

Az a javaslatom, hogy az NNK felvetésére az OKFŐ állásfoglalását követően kerüljön elfogadásra a szerződés.
Vörös Sándor polgármester úr

Az a javaslatom, hogy a Jegyző asszony a holnapi napon kérjen állásfoglalást az OKFŐ-től.
Kovács Péter képviselő, a bizottság elnöke

Összefoglalnám az elhangzottakat, tehát az a javaslat, hogy az előszerződést ne írjuk alá, kérjünk felvilágosítást az OKFŐ-től. Továbbá vegyük fel a kapcsolatot Moldován Antal úrral. 
Megkérdezem a bizottság tagjaitól, hogy ki ért egyet a javaslattal?

A bizottság tagjai 3 igen szavazattal, ellenszavazat nélkül az alábbi határozatot hozták:

38/2023. (IX. 27.) E.K.O.SZ. Biz.hat.

Fogászati ellátásra vonatkozó szerződés megtárgyalása














H a t á r o z a t
1./ Az Egészségügyi, Kulturális, Oktatási és Szociális Bizottság megtárgyalta a napirendet és úgy határoz, hogy a tényállás tisztázása érdekében nem javasolja aláírni az előszerződést. A bizottság javasolja, hogy Jegyző asszony kérjen állásfoglalást az OKFŐ-től, illetve dr. Moldován Antal urat is tájékoztassa a tényállásról.
2./ Ezen határozatról értesül:

- Kovács Péter képviselő, a bizottság elnöke
VI. Napirend:

       7. j) Tájékoztatás a 2023. évi LII. tv. helyi végrehajtásáról

              Előterjesztő: Vörös Sándor polgármester
              Előterjesztésért felelős: Vörös Sándor polgármester

Vörös Sándor polgármester úr
Szeptember 15-i hatállyal a munkáltatóknak kötelezettségük volt, hogy a dolgozókat tájékoztassa, hogy milyen besorolási bérrel számolhatnak január 1-jétől, illetve milyen munkakörben lesznek foglalkoztatva az új jogviszonyban. Ezt meg is tettük határidőre, a dolgozókat be is soroltuk ennek megfelelően. 

Erdős Erika mb. óvodavezető

A tájékoztatást mindenki megkapta, az el nem fogadást szeptember 29-ig kell jelezniük. Kettő dolgozó jelezte, hogy nem fogja aláírni, a bérükkel nincsenek megelégedve. 

Vörös Sándor polgármester úr

A státusztörvényben benne van, hogy bizonyos pedagógiai szinthez, illetve az oktatást segítő munkakörökhöz milyen bért lehet megállapítani. Azt követtük a meghatározásnál, hogy mindenhol a minimumhoz közelít adtunk. Három dolgozó kivételével mindenkinél béremelkedést jelent. Az ő esetükben a korábbi bért hagytuk meg, mert nekik eleve magasabb volt a bérük, mint a státusztörvényben rögzített. Elmondtuk azt is, hogy az ő bérük január 1-jétől 5 %-kal megemelésre fog kerülni. A helyzet ennél összetettebb, illetve bonyolultabb. Ebbe a státusztörvénybe van egy szociális pótlék, ami abban az esetben jár, ha törvény mellékletében szereplő településen működik az intézmény vagy 10 %-ot eléri, illetve meghaladja a hátrányos helyzetű, illetve halmozottan hátrányos helyzetű gyermekek száma. Az a fura dolog, hogy ebben a listában Dunavecse nem szerepel, illetve az intézményi statisztikák is azt mutatják, hogy 10 %-nál lényegesen alacsonyabb a hátrányos, illetve halmozottan hátrányos gyermekek száma. Ha ez a szám elérte volna a 10 %-ot, akkor 20 %-kal több lenne a dolgozók alapbére. Ebben a listában Apostag és Dunavecse nincs benne, de Tass és Szalkszentmárton, Kisapostag, Dunaföldvár benne van. Tehát az összes környezetünkben lévő óvodába minimum 20 %-kal több lesz a bér, magyarán félek, hogy el fognak menni dolgozni az óvónők a környék óvodáiba. Ezért az a javaslatom, hogy január 1-jétől a 20 %-os szociális pótlékot vagy annak megfelelő bérösszeget, az arra jogosult óvodai dolgozónak adjuk meg. Indokom, hogy most sincs az összes óvónői állás feltöltve. 
Aranyi János Gábor képviselő úr

Az a baj, hogy a frissen végzett dolgozónak ugyanannyi a bére, mint annak, aki már 30 éve a pályán van. 

Tóth József képviselő, a bizottság tagja

Mi alapján kerül valaki bele a listába? A másik, hogy megtehetjük-e azt, hogy felemeljük a bért 20 %-kal?

Vörös Sándor polgármester
Van meghatározva egy maximum összeg, ami fölé nem lehet menni, de ez több mint a duplája az alapbérnek. Viszont az sehol nincs leírva, hogy az átmeneti időszakra a különbözetet ki fogja fizetni. Továbbá a 20 % emelkedést hogy fogja finanszírozni az állam. 
Sándor Zsombor képviselő, a bizottság elnökhelyettese

Jelenlegi ismeretem szerint 10 % emelkedés várható. 

Vörös Sándor polgármester
A hátrányos helyzet megállapítását a statisztikából vették. Ha a januári költségvetési rendeletünkben nem lesz meg a fedezet, akkor még visszakozhatunk, de a szándékot el kellene fogadni, hogy azok is aláírják a tájékoztatót, akik eddig még nem tették. 

Tóth József képviselő, a bizottság tagja

Mi lesz az összes többi önkormányzati dolgozóval, akiknek nem emelkedett meg a bére?

Vörös Sándor polgármester
Nem egy bázison gondolkodunk, most az óvoda pedagógusukról van szó, mint országos munkavállalók. Ha úgy nézzük, akkor a tassi, illetve a szalki óvodapedagógusokhoz képest a dunavecsei hátrányba kerül. A magas infláció miatt, ami ebben az évben volt, januárban az összes dolgozó béréhez is hozzá kell nyúlni. Habár még azt sem tudjuk, hogy a minimálbér mennyivel fog megnőni. A bizottság úgy javasolja elfogadni, hogy a költségvetés megalkotásakor ezt a 20 %-os bérnövekményt próbáljuk meg figyelembe venni. 
Kovács Péter képviselő, a bizottság elnöke

Megkérdezem a bizottság tagjaitól, hogy ki ért egyet a javaslattal?

A bizottság tagjai 3 igen szavazattal, ellenszavazat nélkül az alábbi határozatot hozták:

39/2023. (IX. 27.) E.K.O.SZ. Biz.hat.

Tájékoztatás a 2023. évi LII. tv. helyi végrehajtásáról













H a t á r o z a t
1./ Az Egészségügyi, Kulturális, Oktatási és Szociális Bizottság megtárgyalta a napirendet és úgy határoz, hogy a Százszorszép Óvodában dolgozó óvodapedagógusok részére 20 % bérnövekményt javasol 2024.január 1. napjától, amennyiben erre a költségvetés lehetőséget enged.

2./ Ezen határozatról értesül:

- Kovács Péter képviselő, a bizottság elnöke
Nyílt ülés keretében több napirend nem volt, a bizottság elnöke megköszönte a megjelenést a bizottsági tagok munkáját, majd az ülést 13,55-kor bezárta.
Kmft.


      Kovács Péter


                                   Sándor Zsombor
                       Képviselő                                                        
     Képviselő  

                a bizottság elnöke                                                      a bizottság elnökhelyettese

